**GRAMATICA SUFLETULUI**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am învăţat vorbirea cea corectă

Şi scrierea corect gramaticală,

M-am bucurat mereu c-am mers la şcoală,

Căci şcoala-n vorbe-acum mi se reflectă.

Am râs în sinea mea de orişicine

Făcea flagrant greşeli gramaticale

În fraze cum sunt cele mai banale

Şi-l comparam ne-ndurător cu mine.

Mi se părea că n-are nimeni dreptul

Să nu cunoască regula vorbirii,

Ca şi cum asta-i împotriva firii -

Şi-aşa făceam mereu pe înţeleptul.

Acum ştiu c-am greşit mai mult ca ‘ceia

Ce nu vorbeau corect, însă din suflet

Îşi dezveleau în faţa-mi al lor cuget -

Mesajul lor puternic era cheia.

Acum mă uit dincolo de cuvinte

Şi ştiu să văd gramatica subtilă

A sufletului care are milă

Sau care mă îndrumă-n cele sfinte.

Şi ştiu să pun pe primul loc trăirea

Adânc săpată-n suava poezie

În care-o inimă se-arată mie,

Stârnindu-mi fără drept de-apel uimirea.

Am cunoscut minuni făcute-n unii

Ce n-au avut noroc de-atâta carte,

Însă cu sufletu-au ajuns departe

Şi s-au comunicat cu sete lumii.

Ce drept am eu să-i judec pentru ştiinţă,

Când bunătatea lor e-aşa de mare

Că trece de-ale eului hotare

Şi-ndeamnă pe tot omul la credinţă?

Gramatica-i utilă, ne-ndoielnic,

Dar cea din suflet e nepreţuită,

Mai mult decât cea scrisă sau vorbită,

Căci sufletul ne e limbajul veşnic!